Document ID: 31992R1008

KOMISSION ASETUS (ETY) N:o 1008/92,
annettu 23 päivänä huhtikuuta 1992,
oliiviöljyn kulutustukijärjestelmän soveltamista koskevista yksityiskohtaisista säännöistä annetun asetuksen (ETY) N:o 2677/85 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY(1), sellaisena kuin se on viimeksi muutettuna asetuksella (ETY) N:o 1720/91(2), ja erityisesti sen 11 artiklan 8 kohdan,
sekä katsoo, että
komission asetuksessa (ETY) N:o 2677/85(3), sellaisena kuin se on viimeksi muutettuna asetuksella (ETY) N:o 571/91(4), määritellään oliiviöljyn kulutustukijärjestelmän soveltamista koskevat yksityiskohtaiset säännöt,
kulutustukioikeuden valvontajärjestelmän parantamiseksi jäsenvaltioissa olisi mukautettava vähimmäismäärä, joka jäsenvaltioissa sijaitsevien yritysten, joiden keskimääräinen tuotanto on tiettyä määrää suurempi, on pakattava,
tukijärjestelmän moitteettoman toiminnan takaamiseksi on tarpeen säännöllistää pakattujen öljyjen näytteidenotto ja tarkistaa, että öljyt vastaavat tukeen oikeutetun tuotteen määritelmiä, sekä säätää noudattamatta jättämisestä aiheutuvista tarkoituksenmukaisista seuraamuksista; tämän vuoksi olisi säädettävä riittävän ennalta ehkäisevistä seuraamuksista, joilla estetään yhteisön rahastoille vahingolliset vilpilliset toimet ja rangaistaan niistä,
saavutetun teknisen kehityksen vuoksi on aiheellista tarkistaa oliiviöljyn puhdistuksessa saatujen sivutuotteiden denaturointia koskevat edellytykset ja siinä käytetyt aineet; voimassa olevien sopimusten toteuttamisen mahdollistamiseksi olisi lykättävä näiden säännösten soveltamista ehdottomasti välttämättömän ajanjakson verran, ja
rasvojen hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 2677/85 seuraavasti.
1) Lisätään 2 artiklan viimeistä kohtaa ennen kohta seuraavasti:
"Markkinointivuodesta 1992/1993 alkaen ensimmäisen kohdan b alakohdassa tarkoitettu vähimmäiskokonaismäärä nostetaan 100 tonniin jäsenvaltioissa, joiden keskimääräinen oliiviöljyntuotanto neljältä viimeiseltä markkinointivuodelta on suurempi kuin 60 000 tonnia. Ennen tämän markkinointivuoden alkua hyväksyttyjen yritysten osalta tämä vähimmäismäärä on voimassa vasta markkinointivuodesta 1994/1995 alkaen."
2) Korvataan 5 artikla seuraavasti:
"5 artikla
1 Jäsenvaltioiden on tarkastettava pistokokein komission asetuksen (ETY) N:o 2568/91(*) liitteissä olevilla menetelmillä, että 6 artiklan säännösten mukaiseen tuotetta lähinnä olevaan pakkaukseen pakattu öljy vastaa jotain asetuksen (ETY) N:o 3089/78 4 artiklan 1 kohdan a alakohdassa tarkoitetuista määritelmistä.
Tässä tarkoituksessa tarkastavan elimen on otettava jokaisessa hyväksytyssä yrityksessä vähintään kerran markkinointivuodessa näytteitä vähintään yhdestä pakatun öljyn lajista, joka sijaitsee pakkaamisen suorittaneen yrityksen alueella tai 7 artiklan 2 kohdan mukaisessa varastointipaikassa.
Jäsenvaltioissa, joilla on tarkastustoimielin, näytteidenottoa koskevat yksityiskohtaiset säännöt ja näytteiden lukumäärä on määriteltävä komission asetuksen (ETY) N:o 27/85(**) 3 artiklassa tarkoitetuissa toimintaohjelmissa.
Markkinointivuonna 1991/1992 näytteitä on kuitenkin otettava hyväksyttyjen yritysten edustavasta lukumäärästä, joka ei saa olla pienempi kuin 60 prosenttia tämän asetuksen voimaantulopäivänä vielä valvottavista yrityksistä.
2 Jos kunkin jäsenvaltion toimivaltainen viranomainen toteaa, että kyseinen öljy ei täytä mitään 1 kohdassa tarkoitetuista määritelmistä sellaisten seosten tai kemiallisten menetelmien seurauksena, joiden tarkoitus on saattaa kulutustukeen oikeutetuksi öljy, jolla ei olisi siihen oikeutta, viranomaisen on peruutettava välittömästi yrityksen hyväksyminen ajanjaksoksi, jonka kesto on yhdestä viiteen vuotta rikkomuksen vakavuuden perusteella, sanotun kuitenkaan rajoittamatta mahdollisten muiden seuraamusten soveltamista. Kyseisen yrityksen on lisäksi maksettava jäsenvaltiolle määrä, joka on jonkun näytteidenottokuukautta seuraavan kuukauden aikana haetun kulutustuen määrä kaksinkertaisena. Jäsenvaltioiden maksajina toimivien yksiköiden tai toimielinten on vähennettävä jäsenvaltion perimä määrä Euroopan maatalouden ohjaus- ja tukirahaston menoista.
Jos todetaan muita kuin edeltävässä alakohdassa tarkoitettuja poikkeamia, ne on välittömästi toimitettava kussakin tapauksessa toimivaltaisen viranomaisen tiedoksi.
(*) EYVL N:o L 248, 5.9.1991, s. 1
(**) EYVL N:o L 4, 5.1.1985, s. 5."
3) Korvataan 14 artikla seuraavasti:
"14 artikla
1 Asetuksen (ETY) N:o 3089/78 4 artiklan 1 kohdan a alakohdassa tarkoitetun edellytyksen noudattamisen valvomiseksi jokainen yhteisössä tuotettu oliiviöljyn tai uutetun oliiviöljyn puhdistuksessa saatu sivutuote on sekoitettava ennen öljyä puhdistavasta yrityksestä poistumista johonkin seuraavista tuotteista jäljempänä esitettyjen vähimmäisprosenttimäärien mukaisesti:
- puhdistuksessa saatu hapan soijaöljy tai soijaöljy: 30 prosenttia,
- puhdistuksessa saatu hapan rapsiöljy tai rapsiöljy: 30 prosenttia,
- puhdistuksessa saatu hapan rapsiöljy tai rapsiöljy, jonka erukahappopitoisuus on vähintään 25 prosenttia triglyseridien rasvahappojenkokonaispitoisuudesta, kunnes sekoituksen tuloksena olevan tuotteen erukahappopitoisuudeksi saadaan 2,5,
- puhdistuksessa saatu hapan pellavaöljy tai pellavaöljy: 15 prosenttia,
- puhdistuksessa saatu hapan auringonkukkaöljy tai auringonkukkaöljy, jonka linolihappopitoisuus on vähintään 50 prosenttia: 30 prosenttia,
- rypäleensiemenöljy: 20 prosenttia.
2 Jokaisen oliiviöljyä puhdistavan yrityksen on pidettävä tässä artiklassa säädettyjen toimien valvontaa varten tässä asetuksessa säädetyistä toimista varastokirjanpitoa sekä puhdistuksessa saaduista sivutuotteista ja muista 1 kohdassa tarkoitetuista tuotteista erillistä päivittäistä varastokirjanpitoa, jossa on oltava vähintään seuraavat tiedot:
- yritykseen saapuneet määrät ja laadut,
- yrityksessä tuotetut määrät ja laadut,
- yrityksestä poistuneet määrät ja laadut,
- varastot laadun mukaan eriteltyinä.
3 Jos jäsenvaltio antaa luvan saippuatehtaan sijoittamiseen öljyä puhdistavan yrityksen alueelle, tämä jäsenvaltio voi vapauttaa sellaisinaan saippuan valmistukseen tarkoitetut oliiviöljyn tai uutetun oliiviöljyn puhdistuksessa saadut sivutuotteet 1 kohdassa tarkoitetusta velvoitteesta, jos tämä saippuatehdas käyttää kyseiset tuotteet.
Tässä tarkoituksessa kyseisiin tuotteisiin sovelletaan valvontaa, jolla taataan niiden lopullinen jalostus saippuaksi.
4 Jokaisen jäsenvaltion on määriteltävä seuraamukset, joita on sovellettava, jos tämän artiklan säännöksiä rikotaan, ja tarvittaessa niiden toteuttamisessa tarvittavat kansalliset toimenpiteet; näiden seuraamusten on oltava tehokkaita, suhteutettuja ja ennaltaehkäiseviä. Jäsenvaltioiden on ilmoitettava ne komissiolle viimeistään 30 päivänä syyskuuta 1992."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Asetuksen (ETY) N:o 2677/85 5 artiklan 2 kohtaa sovelletaan kuitenkin näytteisiin, jotka on otettu tämän asetuksen voimaantulon jälkeen; asetuksen (ETY) N:o 2677/85 14 artiklan muutoksia sovelletaan 1 päivästä heinäkuuta 1992.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä huhtikuuta 1992.

Labels: 17
19
5
7
3